Iktsz: PBP/698-1/2021

VERSENYKIÍRÁS

Az Oktatási Hivatal Budapesti Pedagógiai Oktatási Központ által meghirdetett

**HORVÁTH MIHÁLY TEHETSÉGGONDOZÓ ÉS MÚZEUMBARÁT TÖRTÉNELEMVERSENY 5-8. évfolyamosoknak**

**2021/2022.**

**A verseny pedagógiai célja:** A tantárgy, illetve tudományág iránt kiemelt érdeklődést mutató tanulók ismeretszerző, rendszerező, alkalmazó, írásbeli és szóbeli szövegalkotó képességének fejlesztése, valamint a tehetséggondozás a verseny fő célja. Szervesen felhasználva és építve a cél elérésében a múzeum (Hadtörténeti Intézet és Múzeum) által őrzött és kapcsolódó forrásokra, amivel pedig az általános műveltség bővítése és a magyar történelem szélesebb körű megismertetése a cél.

„*Így válhatik a Magyar Hadimúzeum azzá, aminek lennie kell:*

*hadimúltunk tudós ismertetőjévé, hőseinknek és tetteiknek kegyeletes dicsőítőjévé*

*s a jövő nemzedékek lelkesítő tanítójává!”*

(Aggházy Kamill alezredes 1928.)

**A verseny kategóriái** korcsoportok és témakörök szerint:

A versenyt két korcsoport számára, 3-3 kategóriában hirdetjük meg.

**I.kategória:** A fővárosi általános iskolák **5-6. évfolyamai** részére.

**AZ ARANYBULLA KORA**

**I/a** kategória: **Az Aranybulla és keletkezésének körülményei**

**I/b** kategória: **András király kereszteshadjárata**

**I/c** kategória: **Fegyverek és fegyveresek II. András korában**

**II. kategória:** A fővárosi általános iskolák **7-8. évfolyamai** részére.

**MAGYAR HADSEREG A XIX. SZÁZADBAN**

**II/a** kategória: **Az utolsó nemesi felkelés, a győri (kismegyeri) ütközet**

**II/b** kategória: **1848 a magyar Honvédség létrejötte**

**II/c** kategória: **Széchenyi István, a katona**

Hat- és nyolcosztályos gimnáziumok esetén az azonos korosztályú tanulók jelentkezését is elfogadjuk.

**A verseny jellege, részei:**

A verseny két fordulóból áll.

Az **első forduló**ban a versenyzőknek egy online tesztet kell megoldaniuk, melyre a múzeumi online előadások és az ajánlott irodalmak tartalmának áttanulmányozásával készülhetnek fel. A megoldásban legtöbb pontot elért 30 versenyző választ a három korosztályos résztéma közül egyet és a látott, tapasztalt ismereteket és az egyéni kutatás eredményeit, maximum 5 oldal terjedelmű dolgozatban foglalja össze a megadott határidőre.

A **második forduló** szóbeli jellegű: a Hadtörténeti Múzeumban egy szakmai zsűri előtt szóban is bizonyítani kell a választott résztémában való jártasságot, megszerzett ismeretek alkalmazását. Amennyiben a járványügyi helyzet szükségessé teszi a döntőt a meghirdetett időpontban online formában rendezzük meg. Előzetesen értesítve a részletekről az érintett versenyzőket és felkészítő tanárait.

**A verseny fordulói:**

Helyszíne: OH online felülete, Hadtörténeti Múzeum

Az **első forduló:**

Időpontja:

5-6. osztályosok: **2022. január 10.** (hétfő) 14:00 – 15:00

7-8. osztályosok: **2022. január 10.** (hétfő) 15:00 – 16:00

A versenyre való **nevezést a** [**www.tehetsegkapu.hu**](http://www.tehetsegkapu.hu) **és a** [**horvathmihalyverseny@gmail.com**](mailto:horvathmihalyverseny@gmail.com) **címre** kell jelezni **2021. november 12-ig.**

A **pályamunka beadás**ának időpontja: **2022. március 25.**

Helyszíne: Hadtörténeti Múzeum (1014 Budapest, Kapisztrán tér 2-4.)

e-mail cím: horvathmihalyverseny@gmail.com

A **második forduló(döntő):**

Időpontja: **2022. április 21.** (csütörtök) 10:00 – 16:00

Helyszíne**:** Hadtörténeti Múzeum (1014 Budapest, Kapisztrán tér 2-4.)

**A verseny első fordulójának tesztjére való felkészüléshez felhasználható irodalom:**

**I. kategória irodalmai:** A fővárosi általános iskolák **5-6. évfolyamai** részére:

* Kristó Gyula: Az aranybullák százada. Kossuth Kiadó, Budapest, 1998, 22–49. o., 50–70. o.
* Kristó Gyula: Az Árpád-kor háborúi. Zrínyi Katonai Kiadó, Budapest, 1986, 96–110. o., 216–256 o.
* Laszlovszky József et al. (szerk.): Magyarország és a keresztes háborúk: Lovagrendek és emlékeik. Attraktor Kiadó, Máriabesnyő, 2006, 91–112. o., 175–236. o.
* Rácz Árpád (szerk.): Nagy képes milleniumi hadtörténet. Rubicon-könyvek, Budapest, 2008, 31–37. o.
* Veszprémy László (szerk.): Magyarország hadtörténete I. Zrínyi Kiadó, Budapest, 2017, 129-133. o., 142-157. o.
* Veszprémy László: Az Árpád- és Anjou-kor csatái, hadjáratai. Zrínyi Kiadó, Budapest, 2008, 217–224. o.

**II.kategória irodalmai:** A fővárosi általános iskolák **7-8. évfolyamai** részére:

* Gergely András: Magyarország története, Osiris 2005, 143-154,191-235. old.
* Romsics Ignác: Magyarország története, Kossuth 2019. 308-331. old.
* Nagy képes millenniumi hadtörténet. Rubicon-Aquila kiadó, Bp. 2000. 255-279. old.
* <https://www.nkp.hu/tankonyv/tortenelem_10/lecke_05_037>
* Rubicon 2016/9 Széchenyi István

**A múzeumpedagógiai online előadások linkjeit a versenyzők számára a regisztráció lezárulásakor 2021. november 12-én elküldjük.**

**A verseny első fordulóján sikeresen túljutók által választható résztémák rövid ismertetése:**

**I/a** kategória: **Az Aranybulla és keletkezésének körülményei**

Az Aranybulla jelentősége abban áll, hogy rögzítette a nemesség jogait, kötelezettségeit a király felé, és viszont is: a mindenkori királyi hatalomnak is korlátokat állított. A cél: a versenyző mutassa be a keletkezés kiváltó okait, előzményeit (jó támpont lehet II. András országlásának jellege a bulla kihirdetésének időpontjáig), ismertesse és értelmezze a dokumentum tartalmát (mik voltak a rögzített jogok és kötelezettségek). Próbálja meg kifejteni a dokumentum jelentőségét a magyar rendiségre nézve, esetleg említsen meg egy-két hasonló okiratot, amiben az akkori Európa országainak nemesei jogaikat írásban rögzíteni és elismertetni igyekeztek.

**I/b** kategória: **András király kereszteshadjárata**

A téma fő célja, hogy bemutassa II. András részvételét az ötödik keresztes hadjáratban (1217-21). A téma keretein belül lehet foglalkozni a hadjárat megszervezésének körülményeivel, II. András és a keresztes államok kapcsolataival, valamint az uralkodó viszonyával a Szentföldön is aktív keresztes lovagrendekkel (Teuton Lovagrend, Johanniták, Templomosok). A versenyzők az ebben a témában írt dolgozatban bemutathatják a fent megnevezett témaköröket. A cél az, hogy a dolgozat terjedelmében inkább egy-egy szűkebb kérdéskörrel foglalkozzanak részletesebben, és ne az ötödik keresztes hadjárat és II. András szentföldi hadjáratait mutassa be általánosan.

**I/c** kategória: **Fegyverek és fegyveresek II. András korában**

Az Aranybullában lefektették a nemesség honvédelmi kötelezettségeit, azaz adómentességért cserébe az uralkodó általános, személyenkénti hadbavonulást várt el az országot ért támadás esetén. Ebben a témában a versenyzőknek be kell mutatniuk, milyen fegyverekkel, páncélzattal, egyéb felszereléssel rendelkeztek a 13. század „vérükkel adózó” magyar nemesei, előkelői, hogyan nézett ki a korszak hadserege. A versenyzők kitérhetnek arra is, hogy milyen katonatípusok voltak jelen ekkoriban a Magyar Királyság területén, milyen harcmodort alkalmaztak, valamint hogyan zajlott a hadba hívás és hogyan működött a nemesi felkelés.

**II. kategória:** A fővárosi általános iskolák **7-8. évfolyamai** részére.

**II/a** kategória: **Az utolsó nemesi felkelés, a győri (kismegyeri) ütközet**

2022-ben lesz nyolcszáz éve, hogy a nemesi felkelést (insurrectio) is szabályozó Aranybulla kiadásra került II. András magyar király által. A rendeletben a nemesség kötelezve lett arra, hogy ha az országot támadás éri, akkor a mindenkori uralkodó zászlaja alatt harcba vonuljon cserébe adómentességet kaptak. Az utolsó ilyen inszurrekcióra 1809-ben a győri (kismegyeri) csata alkalmával került sor. Ebben a kategóriában a versenyzők feladata a szembeálló felek bemutatása lesz, különösen kitérve a nemesi felkelő alakulatok összetételére, és szerepére az összecsapásban.

**II/b** kategória: **1848 a magyar Honvédség létrejötte**

Az 1848. március 15-i forradalom egyik fontos követelése volt a Nemzetőrség felállítása és a Habsburg Birodalom seregében – általában a Magyar Királyság területlén kívül – szolgáló magyar katonák hazahozatala. Bár az uralkodó az április törvényekben erre ígéretet tett, az ország megvédéséhez szükséges erő felállítása csak nehézkesen haladt. Ez vezetett az első 10 honvédzászlóalj felállításához, megteremtve a napjainkig létező Honvédség alapjait. A dolgozatok témája itt a Honvédsereg megszervezésének, esetleg annak egy-egy érdekesebb állomásának kiemeltebb bemutatása lenne!

**II/c** kategória: **Széchenyi István, a katona**

Széchenyi István híres, a lipcsei csata (1813) előestéjén végrehajtott futárszolgálatáról mindenki hallott. Azt azonban nem szabad elfelejteni, hogy ez az ifjú gróf „hadi életének” csupán az egyik, bár kétségkívül a legnevezetesebb fejezete volt. A Bécset 1809-ben elfoglaló Napóleon ellen nemesi felkelést tagjaként a fiatal főhadnagy is ott vitézkedett. 1813-ban, atyja kérésére a császári-királyi főerők parancsnoka, Karl Schwarzenberg tábornagy mellé került, és így vett részt a lipcsei csatában, ahol a szövetségesek eltökélt célja volt a francia császár erőinek legyőzése. Ehhez szükség volt a szövetségesek csapatainak összehangolt támadására, amelyet több futár kiküldésével értek el; az egyikük volt Széchenyi. A dolgozat témája lehet, hogy milyen tettei és milyen emlékei kötődtek a „legnagyobb magyarnak” ehhez az időszakhoz.

A pályamunkák elkészítéséhez **ajánlott irodalomjegyzék és források** korcsoportonként és témakörönként az első forduló után kerülnek közzétételre.

**A fordulók feladatainak rövid ismertetése:**

Az előzetesen a [horvathmihalyverseny@gmail.com](mailto:horvathmihalyverseny@gmail.com) címen és a [www.tehetsegkapu.hu](http://www.tehetsegkapu.hu) oldalon regisztrált diákok vehetnek részt az első fordulóban, mely egy online teszt megoldását jelenti a meghirdetett időpontban a tehetségkapu oldalán.

A verseny fő témáihoz kapcsolódó online elérhető múzeumpedagógiai előadások, - melyet a regisztráció lezárultával kapnak meg a versenyzők - és az ajánlott irodalmak megtekintésével, áttanulmányozásával lehet felkészülni. A teszt feladatai a megadott források ismeretanyagához kapcsolódnak ezek a megoldáshoz szabadon használhatók. A kifejtős feladatok szövegalkotásában a másolás funkció semmilyen formájú használata nem engedélyezett. Használat esetén a feladat megoldása 0 pontot ér. A tesztet kitöltő legtöbb pontot elérő 30 versenyző jut tovább a döntőbe és választ három résztéma közül egyet, melyből elkészíti a pályamunkáját az előzetesen 2022. január 24-én közölt feltételeknek megfelelően, határidőre 2022. március 25-ig benyújtva azokat papír alapon, valamint a 7-8. osztályos versenyzők elektronikus formában is.

A második fordulóban, a Hadtörténeti Múzeumban egy szakmai zsűri előtt szóban is bizonyítani kell a témában való jártasságot, megszerzett ismereteket. Amennyiben a járványhelyzettel kapcsolatos rendelkezések nem engedik a személyes találkozáson alapuló megrendezést a döntőt online formában szervezzük.

**A nevezés módja és határideje:**

A versenyen való részvételi szándékot a  [horvathmihalyverseny@gmail.com](mailto:%20horvathmihalyverseny@gmail.com) címre küldött e-mailben, és a [www.tehetsegkapu.hu](http://www.tehetsegkapu.hu) oldalon kell jelezni **2021. november 12-ig**.

A nevező diákok adatait a felkészítő tanáraik rögzítik a **Tehetségkapu online jelentkeztető felületén**.

A döntőre meghívott diákok a szülői beleegyező nyilatkozatot is tartalmazó, kitöltött nevezési lapot a döntő helyszínén regisztrációkor adják le.

**A döntőbe jutás feltételei, a továbbjutott versenyzők értesítésének módja és határideje:**

Az első forduló online tesztjének az első 30, legtöbb pontot elért versenyzője, akik határidőig **2022. március 25-ig** beadják saját kutatómunka alapján elkészített pályamunkáikat a választott résztémából vehetnek részt a szóbeli döntőn. A benyújtott pályamunkákat Fazekas Mihály Gyakorló Általános Iskola és Gimnázium szaktanárai és a Hadtörténeti Múzeum dolgozói javítják ki. A javítás eredményét **2022. április 14-ig** hozzuk nyilvánosságra a www.fazekas.hu, www.militaria.hu/muzeumpedagogia és a www.tehetsegkapu.hu weboldalakon. A dolgozatok közül a javítóbizottság kiválasztja témánként a legjobb dolgozat íróját is.

A döntőben részt vevő diákok maximális létszáma 60 fő (korcsoportonként 30-30 fő).

A versenyen **részvételi díj nincs**.

**A verseny díjai:** A döntő valamennyi résztvevője emléklapot kap. Korcsoportonként és témakörönként az első három helyezett jutalomban is (könyv vagy könyvutalvány) részesül. Az Oktatási Hivatal az oklevelet és jutalmat a központi díjátadó ünnepélyén adja át.

**A verseny ütemterve:**

|  |  |  |
| --- | --- | --- |
| **Határidő** | **Feladat** | **Felelős** |
| 2021. november 12 | Regisztráció a versenyre. | nevező intézmények  felkészítő tanárok |
| 2022. január 10. | Első forduló: online teszt kitöltése. | nevező versenyzők, felkészítő tanárok |
| 2022. január 24. | Az online teszt eredményeinek közzététele és a döntőbe jutottak értesítése a további részletekről. | Budapesti Pedagógiai Oktatási Központ, szakmai felelősök |
| 2022. március 25. | A döntőbe bejutott tanulók pályamunkáinak leadása. | nevező versenyzők, felkészítő tanárok |
| 2022. április 14. | A pályamunkák értékelésének közzététele. | Budapesti Pedagógiai Oktatási Központ, szakmai felelősök |
| 2022. április 21. | A szóbeli döntő a Hadtörténeti Múzeumban vagy a járványügyi helyzetnek megfelelően esetlegesen online felületen.  Az I-III. helyezést elért diákok tájékoztatása a központi díjátadó ünnepségről. | Budapesti Pedagógiai Oktatási Központ, Hadtörténeti Intézet és Múzeum, szakmai felelősök |
| tervezett időpont  2022. május 26. | Központi díjátadó ünnepség | Budapesti Pedagógiai Oktatási  Központ |

**A szakmai felelősök neve, címe, elérhetősége:**

**Ádámné Laczkó Melinda**

Budapesti Fazekas Mihály Gyakorló Általános Iskola és Gimnázium

E-mail: melinda@fazekas.hu

Tel/Fax: +36-1/210-1030/243

**Hidvégi András**

Hadtörténeti Intézet és Múzeum

E-mail: hidvegi.andras@mail.militaria.hu

Tel: 06-1/325-1691

**Kapcsolattartó:**

**Tóth Irén**

Budapesti Pedagógiai Oktatási Központ

E-mail: [toth.iren@oh.gov.hu](mailto:toth.iren@oh.gov.hu) vagy VERSENYEK.POKBudapest@oh.gov.hu

Tel: +36-1/374-2142

Budapest, 2021. október 5.

Herczeg Katalin

főosztályvezető

Oktatási Hivatal Budapesti Pedagógiai Oktatási Központ